SAD dobile novog predsjedatelja Vrhovnog suda
50-godišnji Roberts bit će najmlađi sudac na dužnosti predsjednika Vrhovnog suda Sjedinjenih Država te bi mogao utjecati na usmjeravanj
Sjedinjene su Države jučer dobile novog predsjedatelja Vrhovnog suda. To je John Roberts, koji na čelnom položaju u američkom sudstvu nasljeđuje nedavno preminulog Williama Rehnquista. Novog čelnika Vrhovnog suda zaprisegnuo je John Paul Stevens, sudac s najdužim mandatom u najvišoj sudskoj instanci na saveznoj razini. Nakon prisege, John Roberts, dosadašnji sudac apelacijskog saveznog suda u Washingtonu, postao je 17. predsjedatelj Vrhovnog suda Sjedinjenih Država. John Roberts se nakon toga zahvalio svima koji su sudjelovali u postupku potvrde njegove nominacije. Pogotovo je spomenuo senatore iz obje stranke, koji su jučer u Senatu glasali za njega. Glasanje u Senatu je potvrdilo, po mom mišljenju, jedno od glavnih naših načela – posao suca nije dio politike, rekao je John Roberts. Za nominaciju Johna Robertsa glasala su 72 senatora, dok je protiv nje glasalo 28 senatora. Kako Senat u Senatu ima 55 republikanaca i 45 demokrata, ovo znači da je za Robertsa glasao i znatan dio demokrata. Na polaganju prisege bili su nazočni svi suci Vrhovnog suda, članovi vlade, mnogi senatori. O važnosti ovog događaja govorio je predsjednik Bush. "U trenutku kada se sudac Roberts priprema za svoje čelno mjesto u našem sudstvu, svi građani mogu biti sigurni da će on razborito obavljati svoju dužnost, da će braniti sudačku neovisnost, a iznad svega, da će biti vjeran Ustavu Sjedinjenih Država". Pedesetogodišnji John Roberts je najmlađi čelnik Vrhovnog suda u posljednjih dvjestotinjak godina. Kako je mandat sudaca Vrhovnog suda neograničen, očekuje se da će on ostaviti važan i dugotrajan trag na sudskoj sceni. Predsjednik Bush će uskoro objaviti izbor drugog suca Vrhovnog suda, koji bi – ako ga Senat potvrdi – trebao zamijeniti sutkinju Sandru Day O'Connor, koja je najavila odlazak u mirovinu. Analitičari američke političke scene očekuju da će u postupku potvrde ovog suca biti više prijepora između republikanaca i demokrata, zbog toga što je sutkinja O'Connor često bila jezičac na vagi između liberalnijih i konzervativnijih sudaca, te je njezino mišljenje često prevagnulo u donošenju odluka. Inače, rezultat glasovanja nikad nije bio u pitanju jer je određeni broj demokrata najavio da će se priključiti većini republikanaca i podržati nominaciju suca Robertsa. Među njima je bio i čelni demokrat u senatskom Odboru za pravosuđe, Patrick Leahy iz Vermonta: "Ako se mogu osobno obratiti sucu Johnu Robertsu onda moja poruka glasi: vodite računa o interesima svih Amerikanaca." Čelnik republikanaca u Senatu, Bill Frist, govorio je u ime brojnih senatora koji su podržali nominaciju suca Robertsa: "Sudac Roberts bit će pravičan i otvoren za razne stavove. On će inzistirati na principima i davati primjer drugima."